《次韵送邓祭酒 其一》
宋代·员兴宗

雪态垂垂鬓两边，官身底事厌蓬旋。秋风莼鲙归张子，春草池塘赋惠连。

诗卷清思出冰玉，扁舟活计任湖天。南山得去初心遂，冷笑襄阳孟浩然。

作者简介：隆州仁寿人，字显道，仕前居九华山，号九华。高宗绍兴二十七年进士。荐除教授。召试，擢著作郎、国史编修、实录检讨官。所上奏议，大抵毅然抗论，指陈时弊。孝宗乾道中，疏劾贵幸，中谗去职，侨居润州而终。多与张栻、陆九渊诸学人书简往复。有《采石战胜录》、《辩言》、《九华集》。